Ensivaikutelma voisi olla se, että kreikkalaisen Ilan Manouachin (s. 1980) ajatuksia ei ole maalaisjärjellä pilattu.

Sarjakuvien tekeminen sokeille kuulostaa hullulta idealta. Manouach on kuitenkin kehittänyt sellaisia Shapereader-hankkeessaan. Sitä rahoitti suomalainen Koneen Säätiö.

”Sarjakuva ei ole visuaalinen media”, Manouach väittää.

”Jopa sanattomien sarjakuvien lukeminen aktivoi tekstuaalisia toimintoja aivoissa.”

Manouachin mukaan sarjakuva on kieli. Kaikissa kielissä on kaikille yhteisiä merkkejä, joita sarjakuvassa ovat puhekuplat ja liikettä ilmaisevat vauhtiviivat. Manouach pitää myös esimerkiksi supersankarin hahmoa tekstuaalisena merkkinä.

”Halusin todistaa ajatukseni luomalla sarjakuvan sokeille. Shapereader on yhä sarjakuvaa, vaikka sen ilmaisu ei ole kuvallista.”

Shapereader tarkoittaa hahmonlukijaa. Manouachin kehittämä järjestelmä perustuu muodoille ja kuvioille, jotka on kohopainettu isoille levyille.

Kukin kohokuvio merkitsee esimerkiksi henkilöhahmoa, maisemaa, esinettä tai muuta kuvan osaa.

Systeemi on taktiilinen. Kohokuvioita luetaan koskettamalla kuin sokeiden pistekirjoitusta. Kuviot näyttävät yhtä abstrakteilta kuin teksti.

Shapereader on eräänlainen paluu kuvan ja tekstin erkaantumisen ja vastakkainasettelun juurille. Teksti kun on syntynyt kuvista. Ensin ne pelkistettiin piktogrammeiksi. Kuvakirjoituksessa jokainen kuva merkitsi sanaa. Tunnetuin esimerkki on egyptiläinen hieroglyfikirjoitus yli 3 000 vuoden takaa. Se muistuttaa paljon Shapereaderiä.

Tarina koostuu 57 puupaneelista, jotka painavat liki sata kiloa.

Manouach testasi Shapereaderia työpajoissa, joihin osallistui sekä sokeita että näkeviä.

”Useimmat oppivat helposti 40–50 hahmoa ja nauttivat tarinan lukemisesta.”

Manouachin ensimmäinen Shapereader-tarina kertoo tieteilijöistä, jotka tutkivat Pohjoisnavalla ilmastonmuutosta. He kohtaavat bisnesväkeä ja alkuperäiskansaa inuiteja. Tarina koostuu 57 puupaneelista, jotka painavat liki sata kiloa.

”Shapereaderilla voi myös luoda uusia tarinoita”, Manouach sanoo. ”Alkuun tehdään sanastotaulu, joka kertoo pistekirjoituksella, mitä hahmot tarkoittavat. Shapereaderin käyttäminen ei ole kovin helppoa, mutta se aktivoi käyttäjänsä mieltä.”

Yhden Shapereaderin tekeminen maksaa noin 1 500 euroa, joten suuria painoksia tuskin otetaan.

”En usko, että sillä on juuri käytännöllistä käyttöä”, hän myöntää. ”Sokeilla on isompiakin ongelmia kuin sarjakuvien puute.”